Prikkfluer

Prikkfluer (Pallopteridae) er en liten familie av spedbygde fluer. Alle de norske artene har en karakteristisk mørk vingefremkant, i tillegg er gjerne området rundt en eller flere tverrårer inne i vingen mørkfarget. 

Larvene lever enten inne i stengler eller blomsterhoder av ulike planter, eller under barken på trær. De voksne fluene finner man ofte på blomster.

 Utseende 
Små (2-6 mm lange), spedbygde fluer. Kroppen er som oftest rødaktig på farge, vingene glassklare med mørke tegninger. Brystet (thorax) har oftest kraftige børster. Bakkroppen er trukket ut til et langt eggleggingsrør hos hunnene.

Hodet er forholdsvis lite med store, runde fasettøyne, pannen med tre punktøyne (ocelli) og to kraftige børster ved innerkanten av hvert fasettøye. Antenner og munndeler er av vanlig fluetype. De har ikke kinnbørster (vibrissae).

Vingene er store, hos de norske artene med mørk fremkant og gjerne også et eller flere mørke felter inne i vingen.

 Levevis 
Larvene til noen arter lever i stenglene til skjermplanter, halvgress og gress, eller i blomsterhodene til kurvplanter. Man vet ikke sikkert om de er planteetere eller rovdyr som lever av andre insekter der inne. En annen gruppe har larver som lever under barken på trær, der de spiser larvene til barkebiller eller gallmygg.

De voksne fluene vifter hele tiden med vingene når de løper rundt på vegetasjonen, dette har trolig en signalfunksjon.

 Systematisk inndeling / Norske arter 

 Ordenen tovinger, Diptera
 Underordenen høyerestående fluer, Cyclorrhapha
 Gruppen Schizophora
 Overfamilien Tephritoidea
 Familien prikkfluer Pallopteridae
 Underfamilien Eurygnathomyiinae
 Slekten Eurygnathomyia Czerny, 1904
 Eurygnathomyia bicolor (Zetterstedt, 1838)  – ett norsk funn, fra Bergen
 Underfamilien Pallopterinae
 Slekten Palloptera Fallén, 1820
 Palloptera formosa Frey, 1930  – funnet i Akershus.
 Palloptera umbellatarum (Fabricius, 1775)  – vanlig til Nord-Trøndelag.
 Palloptera ustulata Fallén, 1820  – spredte funn fra Sør-Norge
 Slekten Temnosira Enderlein, 1936
 Temnosira ambusta (Meigen, 1826)  – et gammelt funn fra Dovre
 Temnosira saltuum (Linnaeus, 1758)  – vanlig til Nordland. Larvene i stengler av skjermplanter.
 Slekten Toxoneura Macquart, 1835
 Toxoneura ephippium (Zetterstedt, 1860)  – noen få funn fra fjellet og Nord-Norge
 Toxoneura laetabilis Loew, 1873  – funnet på Østlandet
 Toxoneura modesta (Meigen, 1830)  – nokså vanlig til Nord-Trøndelag. Larvene i blomsterhoder av kurvplanter.
 Toxoneura quinquemaculata Macquart, 1835  – funnet i Vest-Agder. Larvene lever i gress-strå.
 Toxoneura trimacula (Meigen, 1826)  – over det meste av landet. Larvene i stengler av skjermplanter.
 Toxoneura usta (Meigen, 1820)  – vanlig til Nord-Trøndelag. Larvene under bark, der de spiser gallmygglarver.
 Toxoneura venusta (Loew, 1858)  – ett funn fra Nordland.

 Referanser 

 Kilder    	
 Greve, L. 1993. Family Pallopteridae (Diptera) in Norway. Fauna norvegica Serie B 40: 37-44. 	 
 Greve, L. og Jordan, P. 2004. Toxoneura venusta (Loew, 1858) (Diptera, Pallopteridae) new to Norway. Norwegian Journal of Entomology 51: 30. 	 
 Merz, B. 1998. Family Pallopteridae. I: Papp, L. og Darvas, B. (red.): Contributions to a Manual of Palaearctic Diptera. 3: 201-210. Science Herald, Budapest. 	 

 Eksterne lenker 

 Norsk Entomologisk forening – for deg som vil lære mer om insekter.

Kategori:Fluer